CELEX: 62014CN0036
Language: el
Date: 2014-01-24 00:00:00
Title: Υπόθεση C-36/14: Προσφυγή της 24ης Ιανουαρίου 2014 — Ευρωπαϊκή Επιτροπή κατά Δημοκρατίας της Πολωνίας

22.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 85/18
            
         Προσφυγή της 24ης Ιανουαρίου 2014 — Ευρωπαϊκή Επιτροπή κατά Δημοκρατίας της Πολωνίας
   (Υπόθεση C-36/14)
   2014/C 85/33
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: K. Herrmann και Μ. Πατακιά)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Πολωνίας, προβαίνοντας σε κρατική παρέμβαση χωρίς χρονικό περιορισμό (i) που υποχρεώνει τις επιχειρήσεις ενεργείας να ακολουθούν τις τιμές φυσικού αερίου τις οποίες εγκρίνει ο πρόεδρος της ρυθμιστικής αρχής ενεργείας, ενώ το εθνικό δίκαιο δεν επιβάλλει στις εθνικές διοικητικές αρχές να εξετάζουν ανά τακτά διαστήματα την ανάγκη εφαρμογής και τις λεπτομέρειες εφαρμογής του εν λόγω μέτρου στον τομέα του αερίου σε συνάρτηση με τον βαθμό αναπτύξεως του τομέα αυτού, και (ii) που έχει ως χαρακτηριστικό την εφαρμογή σε μια απεριόριστη ομάδα χρηστών, χωρίς να διακρίνει μεταξύ των πελατών, και χωρίς διάκριση με βάση την κατάσταση των εμπλεκόμενων επιχειρηματιών και την υπαγωγή τους σε διάφορες κατηγορίες, εφαρμόζει ένα μέτρο αντίθετο προς την αρχή της αναλογικότητας και μη σύμφωνο προς το άρθρο 3, παράγραφος 2, της οδηγίας 2009/73/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 2003/55/ΕΚ (1), παραβαίνοντας τις υποχρεώσεις που υπέχει από τις διατάξεις του άρθρου 3, παράγραφοι 1 και 2, της εν λόγω οδηγίας·
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Η υποχρέωση που προβλέπει, επί ποινή επιβολής προστίμου, το άρθρο 47 του νόμου για την ενέργεια σχετικά με την εκ μέρους του προέδρου της ρυθμιστικής αρχής ενεργείας έγκριση των τιμών παροχής φυσικού αερίου, δεδομένου ότι επιβάλλεται στο σύνολο των επιχειρήσεων ενεργείας για την παροχή ενεργείας άλλων χρήσεων πέραν την οικιακής, αποτελεί κρατική παρέμβαση συνιστάμενη σε προσδιορισμό των τιμών, πράγμα το οποίο δεν είναι σύμφωνο προς την αρχή της αναλογικότητας και το οποίο, παράλληλα, συνιστά παράβαση του άρθρου 3, παράγραφοι 1 και 2, της οδηγίας 2009/73/ΕΚ.
   Ακόμη, η επίμαχη κρατική παρέμβαση δεν πληροί τα κριτήρια που έχει θέσει το Δικαστήριο με την απόφασή του της 20ής Απριλίου 2010, C-265/08, Federutility κ.λπ., διότι το ισχύον εθνικό δίκαιο (ο νόμος για την ενέργεια της 10ης Απριλίου 1997) προβλέπει μιαν υποχρέωση τηρήσεως των εγκρινόμενων τιμών που υπερβαίνει τα όρια του αναγκαίου για την επίτευξη γενικού οικονομικού συμφέροντος (της προστασίας από τον προσδιορισμό υπερβολικών τιμών αερίου). Ειδικότερα, η υποχρέωση να ζητείται η έγκριση των τιμών φυσικού αερίου δεν περιορίζεται χρονικά και δεν υπόκειται σε καμία εξέταση της καταστάσεως της αγοράς αερίου που να δικαιολογεί μια τέτοια παρέμβαση. Επιπλέον, το σύνολο των επιχειρήσεων ενεργείας στις οποίες δεν έχει παραχωρηθεί ρητώς σχετική εξαίρεση από τον πρόεδρο της ρυθμιστικής αρχής ενεργείας υπέχει την ίδια υποχρέωση, ανεξαρτήτως της θέσεώς τους στην αγορά αερίου και χωρίς να προβλέπεται καμία διάκριση σε συνάρτηση με την κατηγορία των πελατών της παροχής ενεργείας: οι τελικοί βιομηχανικοί πελάτες, οι χονδρέμποροι και τα νοικοκυριά τυγχάνουν της ίδιας μεταχειρίσεως.
   
      (1)  ΕΕ L 211, σ. 94.